લોકો કહેતા હતા, કે ઓસ્ટવિટ્ઝની છાવણીમાં કેદ લોકોએ તો ક્રેકોવની વસાહતમાં રહેતા તેમના સંબંધીઓ પર પોસ્ટકાર્ડ પણ લખ્યાં હતાં! એટલે બેલઝેકમાં જો આવું કંઈ બન્યું હોય, તો ઓસ્ટવિટ્ઝમાં પણ એમ જ બનશે એવું થોડું હોય? અને બેકનર પર આખરે કેટલો ભરોસો મૂકી શકાય? પોતાની બુદ્ધિ વાપરીને કંઈક વિચારવાના ગણ્યા-ગાંઠ્યા મોકાઓ જ મળતાં હોય, ત્યારે વસાહતમાં લોકો પોતાને જેના પર ભરોસો પડે તેનો જ આધાર લેવા પ્રેરાતા હતા. શિન્ડલરે પોતાના સંપર્કો દ્વારા શોધી કાઢ્યું હતું, કે બેલઝેકની ચેમ્બરો તો ઓરેનાઇનબર્ગથી આવેલા હેમબર્ગ એન્જિનિયરિંગ ફર્મ અને એસએસના ઇજનેરોના સંયુક્ત નિરીક્ષણ હેઠળ એ વર્ષના માર્ચ મહિનામાં જ સંપૂર્ણપણે તૈયાર થઈ ગઈ હતી! બેકનરની સાહેદી પરથી લાગતું હતું, કે દરરોજ ત્રણ હજાર લોકોની હત્યા કરવાની વાત, એ સ્થળની ક્ષમતા જોતાં જરા પણ વધારે પડતી ન હતી!